b'\n_START_ARTICLE_\nVirginijus \xc5\xa0ik\xc5\xa1nys\n_START_SECTION_\nBiografija\n_START_PARAGRAPH_\n1978\xc2\xa0m. baig\xc4\x97 Vilniaus universitet\xc4\x85, po to studijavo Maskvos valstybinio universiteto chemijos fakulteto aspirant\xc5\xabroje, \xc5\xa1iame fakultete jis 1983\xc2\xa0m. apgyn\xc4\x97 chemijos moksl\xc5\xb3 kandidato disertacij\xc4\x85. 1982\xe2\x80\x931993 dirbo Taikomosios enzimologijos institute, 1993\xc2\xa0m. sta\xc5\xbeavosi Vokietijoje, nuo 1995\xc2\xa0m. Biotechnologijos instituto Baltym\xc5\xb3 ir nukleor\xc5\xabg\xc5\xa1\xc4\x8di\xc5\xb3 s\xc4\x85veikos tyrimo skyriaus ved\xc4\x97jas, vyriausiasis mokslo darbuotojas, nuo 2006\xc2\xa0m. profesorius ir Lietuvos moksl\xc5\xb3 akademijos narys, nuo 2007\xc2\xa0m. Vilniaus Universiteto Biotechnologijos instituto tarybos pirmininkas.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios mokslinio darbo sritys\xc2\xa0\xe2\x80\x93 ferment\xc5\xb3 strukt\xc5\xabros ir funkcijos ry\xc5\xa1ys, nukleor\xc5\xabg\xc5\xa1\xc4\x8di\xc5\xb3 fermentai, bakterij\xc5\xb3 prie\xc5\xa1virusin\xc4\x97s apsaugos sistemos (restrikcijos endonukleaz\xc4\x97s, CRISPR-Cas ir kt.). Paskelb\xc4\x97 vir\xc5\xa1 90 mokslini\xc5\xb3 straipsni\xc5\xb3, yra 5 patentini\xc5\xb3 parai\xc5\xa1k\xc5\xb3 bendraautoris. Kartu su u\xc5\xbesienio partneriais nustat\xc4\x97 tre\xc4\x8ddal\xc4\xaf i\xc5\xa1 ma\xc5\xbedaug 50 pasaulyje paskelbt\xc5\xb3 DNR molekules karpan\xc4\x8di\xc5\xb3 ferment\xc5\xb3\xc2\xa0\xe2\x80\x93 restrikcijos endonukleazi\xc5\xb3\xc2\xa0\xe2\x80\x93 erdvines strukt\xc5\xabras ir veikimo mechanizmus. Tirdamas restrikcijos endonukleazes paskelb\xc4\x97 8 bendrus straipsnius su Nobelio premijos laureatu prof. Robertu Huberiu. Kartu su bendraautoriais vienas i\xc5\xa1 pirm\xc5\xb3j\xc5\xb3 nustat\xc4\x97 Cas9 baltymo DNR kirpimo mechanizm\xc4\x85. Kartu su bendraautoriais suk\xc5\xabr\xc4\x97 ir licencijavo DuPont kompanijai kryptingai valdomu Cas9 paremt\xc4\x85 genomo redagavimo technologij\xc4\x85. Pasak V. \xc5\xa0ik\xc5\xa1nio, straipsn\xc4\xaf apie savo atradim\xc4\x85 atsiunt\xc4\x97 pirmieji, bet \xc5\xbeurnalo redakcija straipsnio net nesiunt\xc4\x97 recenzentams.\n_START_SECTION_\n\xc5\xa0eima ir laisvalaikis\n_START_PARAGRAPH_\nLaisvalaikiu va\xc5\xbein\xc4\x97ja dvira\xc4\x8diu, keliauja, labai m\xc4\x97gsta knygas. V. \xc5\xa0ik\xc5\xa1nio \xc5\xa1eima\xc2\xa0\xe2\x80\x93 \xc5\xbemona Dangira, dukra Jurga.'